LT Europos Sąjungos oficialusis leidinys C 115/1

METINĖ ATASKAITA DĖL ES KOVOS SU NETEISĖTU ŠAULIŲ IR LENGVŲJŲ GINKLŲ BEI JŲ ŠAUDMENŲ KAUPIMU IR PREKYBA JAIS STRATEGIJOS ĮGYVENDINIMO. 2015 M. VEIKSMAI

(2017/C 115/01)

TURINYS

Įvadas 3

Tarptautiniai veiksmai 3

1 veiksmas. ES dalyvavimas Jungtinių Tautų veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo antrajame Vyriausybių ekspertų susitikime 3

2 veiksmas. Parama dingusių, pavogtų šaunamųjų ginklų ir šaunamųjų ginklų, kuriais neteisėtai prekiaujama ir kurie neteisėtai gabenami, susekimo ir stebėjimo duomenų bazės (iARMS) kūrimas ir valdymas 3

3 veiksmas. Visuotinis ataskaitų dėl neteisėtų šaulių ir lengvųjų ginklų bei kitų neteisėtų įprastinių ginklų ir šaudmenų teikimo mechanizmas siekiant sumažinti neteisėtos prekybos jais riziką ( iTrace ) 4

4 veiksmas. ES veikla pagal Europos saugumo strategiją remiant Sutarties dėl prekybos ginklais įgyvendinimą 5

5 veiksmas. Veiksmingos ginklų eksporto kontrolės skatinimas propaguojant Bendrosios pozicijos 2008/944/BUSP principus ir kriterijus trečiosiose valstybėse 6

6 veiksmas. Kova su tarptautine neteisėta prekyba ginklais įgyvendinant Jungtinių Tautų konvenciją prieš tarptautinį organizuotą nusikalstamumą ir jos Protokolą dėl šaunamųjų ginklų 6

Regioniniai veiksmai 7

7 veiksmas. SEESAC (Pietryčių ir Rytų Europos ŠLG kontrolės tarpininkavimo mechanizmo) nusiginklavimo ir ginklų kontrolės veikla Pietryčių Europoje 7

8 veiksmas. Sprogmenų ir nuo karo likusių sprogmenų naikinimo projektas Bosnijoje ir Hercegovinoje (EXPLODE) 9

9 veiksmas. Neteisėtos prekybos ŠLG bei perteklinio jų kaupimo pavojaus Europos saugumo ir bendradarbiavimo organizacijos (ESBO) regione mažinimo veikla 10

10 veiksmas. Fizinio saugumo ir atsargų valdymo (FSAV) veikla, kad būtų sumažintas neteisėtos prekybos ŠLG bei jų šaudmenimis pavojus Sahelio regione. 11

11 veiksmas. RECSA veikla remiant kovą su neteisėtu šaunamųjų ginklų ir šaudmenų kaupimu ir prekyba jais Afrikoje 11

12 veiksmas. Parama Libijos valdžios institucijoms užtikrinant įprastinių ginklų ir šaudmenų atsargų apsaugą 11

13 veiksmas. ES parama VAVEB įgaliojimams taikos, saugumo ir stabilumo regione srityje. Bandomosios ginklų surinkimo programos 12

14 veiksmas. ES parama Centrinės Amerikos šaulių ir lengvųjų ginklų kontrolės programai (CASAC) 12

15 veiksmas. Saugumo strategijų Centrinėje Amerikoje, skirtų kovoti su nusikaltimais, susijusiais su šaulių ir lengvaisiais ginklais, taip pat su ginkluotu smurtu, ir užtikrinti jų prevenciją, įgyvendinimo rėmimas 13

Pagal susitarimus/struktūrinius dialogus vykdomi veiksmai 13

16 veiksmas. ŠLG klausimai palaikant politinius dialogus su trečiosiomis šalimis ir regioninėmis organizacijomis ir nuostatos dėl ŠLG 13

Europos Sąjungoje vykdomi veiksmai 14

17 veiksmas. Europos Komisijos iniciatyvos kovojant su neteisėta prekyba šaunamaisiais ginklais 14

PRIEDAS 16

Įvadas

Šioje pažangos ataskaitoje dėl ES kovos su neteisėtu šaulių ir lengvųjų ginklų (ŠLG) bei jų šaudmenų kaupimu ir prekyba strategijos įgyvendinimo aptariami 2015 m. ES įvykdyti veiksmai remiant strategijoje nustatyto veiksmų plano įgyvendinimą. Ataskaitą parengė EIVT Nusiginklavimo, ginklų neplatinimo ir ginklų eksporto kontrolės padalinys bendradarbiaudamas su kitomis atitinkamomis EIVT ir Europos Komisijos tarnybomis.

Ataskaitoje nurodytu laikotarpiu ES toliau rėmė įvairaus pobūdžio projektų, skirtų kovai su neteisėta prekyba ŠLG ir jų šaudmenimis bei pertekliniu jų kaupimu, įgyvendinimą. Be to, visuose daugiašaliuose forumuose, taip pat vesdama politinį dialogą su trečiosiomis valstybėmis pagal atitinkamus tarptautinius dokumentus, pavyzdžiui, Jungtinių Tautų veiksmų programą dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo (toliau – JT veiksmų programa), Tarptautinį dokumentą, įgalinantį valstybes laiku ir patikimai nustatyti bei susekti neteisėtus šaulių ir lengvuosius ginklus (toliau – Tarptautinis sekimo dokumentas), ir JT Protokolą prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildantį Jungtinių Tautų konvenciją prieš tarptautinį organizuotą nusikalstamumą (toliau – JT Protokolas dėl šaunamųjų ginklų), ES toliau kėlė daug klausimų, susijusių su ŠLG bei jų šaudmenims. Neteisėtos prekybos ginklais prevencija taip pat yra vienas ir pagrindinių Sutarties dėl prekybos ginklais, kuri įsigaliojo 2014 m. gruodžio 24 d. ir kuri papildo bei sustiprina JT veiksmų programą, tikslų.

Ataskaitoje laikomasi ES ŠLG strategijos veiksmų plano struktūros. Šio veiksmų plano formuluotės pažymėtos kursyvu ir yra pateiktos rėmeliuose.

ES ŠLG STRATEGIJOJE PATEIKTO VEIKSMŲ PLANO ĮGYVENDINIMAS

Veiksmų planas.

1) Veiksmingas daugiašališkumas siekiant sukurti visuotinius, regioninius ir nacionalinius mechanizmus, skirtus kovoti su ŠLG bei jų šaudmenų tiekimu ir destabilizuojančiu plitimu.

Tarptautiniu mastu

Skatinti JT veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo įgyvendinimą.

1 veiksmas. ES dalyvavimas Jungtinių Tautų veiksmų programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo antrajame Vyriausybių ekspertų susitikime (2-asis JT veiksmų programos Vyriausybių ekspertų susitikimas, 2015 m. birželio 1–5 d. Niujorkas)

ES aktyviai dalyvavo antrajame JT veiksmų programos Vyriausybių ekspertų susitikime. Savo pareiškime ES akcentavo naujų pokyčių ŠLG technologijos ir konstrukcijos srityje vaidmenį siekiant pagerinti ginklų ženklinimą, registravimą ir atsekimą, ir pareiškė esanti pasirengusi remti projektus, kuriais būtų išnagrinėtos konkrečios galimybės pasitelkti naujas ŠLG apsaugos technologijas. ES taip pat palankiai įvertino intensyvesnes tarptautinės bendruomenės pastangas veiksmingiau stebėti ginklų embargų įgyvendinimą ir dar labiau padidinti savo diagnozavimo pajėgumus kovos su neteisėta prekyba ŠLG bei jų nukreipimu srityje. Šiuo atžvilgiu ES palankiai įvertino 2015 m. gegužės 22 d. priimtą JT Saugumo Tarybos rezoliuciją 2220 (2015) dėl šaulių ir lengvųjų ginklų. Be to, ES palankiai įvertino tai, kad teisėsaugos institucijos intensyviau keičiasi informacija ir bendradarbiauja atlikdamos tyrimus neteisėtų šaunamųjų ginklų tarptautinio judėjimo klausimu, ir palankiai įvertino intensyvesnes pastangas atsekti neteisėtus ŠLG ir šaudmenis konflikto paveiktuose regionuose, nurodydama iARMS ir iTrace duomenų bazes (žr. toliau).

Veiksmų planas. Remti tarptautinio teisiškai privalomo dokumento dėl šaulių ir lengvųjų ginklų bei jų šaudmenų susekimo ir ženklinimo priėmimą.

2 veiksmas. iARMS. Parama dingusių, pavogtų šaunamųjų ginklų ir šaunamųjų ginklų, kuriais neteisėtai prekiaujama ir kurie neteisėtai gabenami, susekimo ir stebėjimo duomenų bazės (iARMS) kūrimas ir valdymas

Pagal ES priemonės, kuria prisidedama prie stabilumo ir taikos, (IcSP) ilgalaikį komponentą ES taip pat toliau teikė finansinę paramą Interpolui dingusių, pavogtų šaunamųjų ginklų ir šaunamųjų ginklų, kuriais neteisėtai prekiaujama ir kurie neteisėtai gabenami, susekimo ir stebėjimo duomenų bazės (iARMS), naudojamos per Interpolo I-24/7 sistemą, plėtojimui ir diegimui, kad būtų palengvintas teisėsaugos agentūrų keitimasis informacija regionuose bei tarp jų ir bendradarbiavimas atliekant tyrimą. Nuo 2014 m. gruodžio mėn. vykdomas trečias projekto etapas; jis turėtų būti užbaigtas iki 2016 m. gruodžio mėn. pabaigos ir jo tikslas – įtvirtinti pirmųjų dviejų etapų pasiekimus, skatinti naudotis iARMS pasauliniu lygmeniu ir išnaudoti sinergiją su susijusiomis sistemomis tiek ES, tiek kitur. Nuo 2015 m. rugpjūčio mėn. 144 šalys – Interpolo narės – sukūrė paskyras teisėsaugos pareigūnams ir įregistravo iš viso 1 619 naudotojo paskyrų. Į duomenų bazę buvo įkelti 763 537 įrašai apie dingusius, pavogtus šaunamuosius ginklus ir šaunamuosius ginklus, kuriais neteisėtai prekiaujama ar kurie neteisėtai gabenami. iARMS sistemoje teisėsaugos pareigūnai atliko 6 697 paieškas ir pateikė 4 296 prašymus atsekti. Paieškų rezultatas – nustatyta 50 atitikčių, iš kurių 5 yra patvirtintos, o 45 vis dar tiriamos (2015 m. rudens duomenys). Buvo atsakyta į 872 prašymus atsekti. Interpolas naudojo iARMS sistemos duomenis žinomiems neteisėtos prekybos maršrutams į Panamą ir iš jos analizuoti.

Duomenų bazės veiksmingumas priklauso nuo jos turinio tikslumo ir nuo to, ar kvalifikuoti naudotojai ja reguliariai naudojasi. Siekiant pagerinti šios duomenų bazės turinio kokybę ir užtikrinti jos sistemingą naudojimą, pagal projektą buvo surengtas mokymas iARMS naudotojams, siekiant juos išmokyti atlikti konkrečius veiksmus duomenų bazėje, susijusius su įrašų kūrimu, atnaujinimu, paieška, duomenų teikimu ir prašymų atsekti administravimu, ir užtikrinamos įvairios pagalbos tarnybos funkcijos. Buvo surengtos septynios mokymo sesijos, iš kurių penkios – regioniniai mokymai (Kamerūne Vakarų Afrikos regionui, Salvadore Lotynų Amerikos regionui, Zimbabvėje Pietų Afrikos regionui ir du mokymai Lione, skirti Europai) ir du praktiniai seminarai atskiroms šalims (Portugalijai ir Prancūzijai).

Veiksmų planas. Stiprinti ir remti sankcijų ir sankcijų stebėjimo mechanizmą.

3 veiksmas. iTrace. Visuotinis ataskaitų dėl neteisėtų šaulių ir lengvųjų ginklų bei kitų neteisėtų įprastinių ginklų ir šaudmenų teikimo mechanizmas siekiant sumažinti neteisėtos prekybos jais riziką (Tarybos sprendimas 2013/698/BUSP (1) ir Tarybos sprendimas 2015/1908/BUSP (2))

Nuo 2013 m. ES remia iTrace – visuotinį ataskaitų dėl neteisėtų ŠLG bei kitų neteisėtų įprastinių ginklų ir šaudmenų teikimo mechanizmą, kurį įgyvendina bendrovė „Conflict Armament Research Ltd“ (CAR). Sistemos tikslas – atsekti ir stebėti neteisėtus ŠLG ir šaudmenis vykdant tyrimus vietoje konflikto paveiktuose regionuose, kuriuose vietos teisėsaugos agentūroms dažnai trūksta pajėgumų atsekti. CAR glaudžiai bendradarbiauja su Vyriausybėmis, JT sankcijų stebėjimo grupėmis ir taikos paramos operacijomis ir joms teikia techninę pagalbą. Naudojant iTrace atskleista informacija apie neteisėtos prekybos ir nukreipimo dėsningumus padeda didinti ginklų kontrolės priemonių, kaip antai eksporto kontrolė ir atsargų valdymas, veiksmingumą. Šios iniciatyvos tikslas yra identifikuoti ir sustabdyti nukreipimą. Taikant iTrace taip pat siekiama padėti stebėti Sutarties dėl prekybos ginklais įgyvendinimą, teikti išsamią informaciją, padėsiančią Sutarties dėl prekybos ginklais įgyvendinimo peržiūrų metu, ir didinti nacionalinių Vyriausybių gebėjimą numatyti sprendimų dėl ginklų eksporto licencijų išdavimo poveikį.

2015 m. CAR atliko tyrimus veiksmų vietoje pagal iTrace mechanizmą Centrinės Afrikos Respublikoje, Čade, Kongo Demokratinėje Respublikoje, Kolumbijoje, Dramblio Kaulo Krante, Egipte, Irake, Jamaikoje, Libane, Libijoje, Malyje, Mianmare, Nepale, Nigeryje, Somalyje, Somalilande, Pietų Sudane, Sudane, Sirijoje, Jungtiniuose Arabų Emyratuose ir Ugandoje. Iš viso CAR tyrimo grupės dokumentuose užregistravo daugiau kaip 130 000 vienetų (ginklų, šaudmenų, pakuočių, transporto priemonių ir susijusių reikmenų). CAR nuolat tikrina šią informaciją ir ją perkelia į sistemą iTrace.

Be to, 2015 m. CAR pristatė iTrace įvairiausiuose tarptautiniuose renginiuose atskiruose pasaulio regionuose, be kita ko:

— SEESAC konferencijoje ginklų eksporto licencijavimo tema Tiranoje (Albanija);

— JT pagalbos misijai Somalyje (UNSOM);

— Jungtinių Tautų kovos su minomis tarnybai (UNMAS) Bamake (Malis);

— Jungtinei savadarbių sprogstamųjų užtaisų nukenksminimo agentūrai (JIEDDA) ir Gynybos žvalgybos agentūrai Vašingtone (DIA);

— Stimsono centrui pasaulinio saugumo klausimais Vašingtone;

— ES karinei patariamajai misijai Centrinės Afrikos Respublikoje (EUMAM RCA) Bangyje;

— ES delegacijai Beirute

— ir dviejuose pranešimuose antrajame JT veiksmų programos Vyriausybių ekspertų susitikime.

CAR taip pat suintensyvino dalijimąsi informacija su JT sankcijų stebėsenos grupėmis, teikdama tiesioginę pagalbą šešioms iš jų. Šios grupės rėmėsi iTrace projekto rezultatais savo keturiose naujausiose ataskaitose Saugumo Tarybai: „Al-Qaeda“ ir susiję asmenys bei subjektai (S/2014/815), Ekspertų grupė Kongo Demokratinė Respublikos klausimais (S/2015/19), Ekspertų grupė Sudano klausimais (S/2015/31) ir Ekspertų grupė Dramblio Kaulo Kranto klausimais (S/2015/252).

Galiausiai, žiniasklaidos tarptautinių naujienų skiltyje buvo plačiai nušviesta CAR Pranešimų iš veiksmų vietos serija (angl. Dispatches from the Field). Ataskaitoje nurodytu laikotarpiu buvo paskelbti du pranešimai: Grupuotės „Islamo valstybė“ ginklai Kobanės mieste (angl. Islamic State weapons in Kobane), kuriame pateikiama išsami informacija apie iš grupuotės „Islamo valstybė“ perimtus ginklus; šią informaciją CAR tyrimo grupė uždokumentavo 48 vietovėse Kobanės mieste ir aplink jį, ir Ginklai ir šaudmenys, numesti iš lėktuvo SPLA-IO pajėgoms Pietų Sudane (angl. Weapons and Ammunition Airdropped to SPLA-iO Forces in South Sudan), kuriame pateikiami ginklų, kuriuos Sudanas tiekia Pietų Sudano sukilėlių pajėgoms, tiekimo įrodymai.

2015 m. spalio 22 d. priimtu nauju Tarybos sprendimu (2015/1908/BUSP) ES garantuoja savo paramą antrajame iTrace projekto etape.

Veiksmų planas. Remti eksporto kontrolės stiprinimą ir Elgesio kodekse ginklų eksporto srityje nustatytų kriterijų taikymo skatinimą.

Ginklų eksporto, importo, tranzito ir perkrovimo kontrolė yra labai svarbus veiksnys siekiant užkirsti kelią ŠLG nukreipimui ir jų naudojimui nusikaltimams ar teroristiniams išpuoliams vykdyti; JT veiksmų programos nuostatos yra labai aiškios šiuo klausimu. Todėl ES remia valstybes, kurios stengiasi sustiprinti savo ginklų perdavimo kontrolės sistemas, jei jos to prašo. Veikla pagal projektus vykdoma visame pasaulyje ir apima paramą tokiose srityse kaip teisės aktų rengimas, mokymas ir eksporto kontrolės specialistų dalijimasis geriausia patirtimi. Projektų vykdytojas yra Vokietijos Federalinė ekonomikos reikalų ir eksporto kontrolės tarnyba (BAFA), kuriai padeda kitų ES valstybių narių eksporto kontrolės pareigūnai. Sutartis dėl prekybos ginklais yra tarptautinis ginklų eksporto kontrolės standartas, kuris pasitelkiamas informavimo veikloje. Paramą gaunančios ES kaimyninės šalys taip pat gali prašyti būti supažindintos su pagal Tarybos Bendrąją poziciją 2008/944/BUSP (3) taikoma ES karinių prekių eksporto kontrolės sistema.

4 veiksmas. ES veikla pagal Europos saugumo strategiją remiant Sutarties dėl prekybos ginklais įgyvendinimą (Tarybos sprendimas 2013/768/BUSP (4)).

Siekdama prisidėti prie Sutarties dėl prekybos ginklais įgyvendinimo ir visuotinio taikymo, 2013 m. ES Taryba priėmė ES nepriklausančioms šalims skirtą plataus užmojo paramos programą. Pagal šią programą teikiama parama tam tikroms ES nepriklausančioms šalims (jų prašymu) joms stiprinant savo ginklų perdavimo sistemas laikantis Sutarties dėl prekybos ginklais reikalavimų. Ją įgyvendina Vokietijos federalinė ekonomikos reikalų ir eksporto kontrolės tarnyba (BAFA).

2015 m. buvo surengti pagalbos pagal Sutartį dėl prekybos ginklais vizitai šiose šalyse: Jamaikoje (sausio mėn.), Peru (gegužės mėn.), Senegale (vasario mėn.), Burkina Fase (liepos mėn.), Ganoje (liepos mėn.), Filipinuose (sausio mėn.) ir Gruzijoje (rugsėjo mėn.). Visose šiose šalyse buvo surengtas pirmasis poreikių įvertinimo vizitas, siekiant nustatyti konkretaus bendradarbiavimo prioritetines sritis. ES paramos grupė susitiko su pagrindiniais nacionaliniais suinteresuotaisiais subjektais, dalyvaujančiais Sutarties dėl prekybos ginklais įgyvendinime, o, kalbant apie tam tikras šalis, anksčiau nustatytos prioritetinės sritys jau buvo išdėstytos ir išnagrinėtos pagalbos veiksmų plane, kuriuo bus vadovaujamasi bendradarbiaujant su ES ilgesniu laikotarpiu.

Vykdydama veiklą remiant Sutarties dėl prekybos ginklais įgyvendinimą, be pagalbos vizitų ES surengė keturis regioninius seminarus:

— Vakarų Afrikos valstybių ekonominės bendrijos (VAVEB) nariams ir penkioms kaimyninėms šalims (Mauritanijai, Kamerūnui, Čadui, Gabonui ir Pusiaujo Gvinėjai) 2015 m. gegužės 5–6 d. Dakare;

— Jungtinių Tautų regioninio taikos ir nusiginklavimo Azijos ir Ramiojo vandenyno šalyse centro (UNRCPD) valstybėms narėms (išskyrus Tadžikistaną, Turkmėnistaną, Kazachstaną, Kirgiziją ir Uzbekistaną), 2015 m. gegužės 10–11 d. Maniloje;

— Afrikos šalims (išskyrus Mauritaniją, Kamerūną, Čadą, Gaboną ir Pusiaujo Gvinėją) 2015 m. rugsėjo 23–24 d. Pretorijoje;

— Šalių ad hoc veiklos kontekste 2015 m. spalio 15–16 d. Toge vyko Parlamento narių informavimo apie Sutartį dėl prekybos ginklais seminaras (pranc. Séminaire de Sensibilisation des Parlementaires sur le Traité sur le Commerce des Armes).

ŠLG įtraukimas į Sutarties dėl prekybos ginklais taikymo sritį yra itin svarbus žingsnis, o griežtesnė ŠLG teisėto tarptautinio perdavimo kontrolė taikant, pavyzdžiui, griežtesnę galutinių naudotojų kontrolę ir garantijas, taip pat įgyvendinant nukreipimo mažinimo priemones gali padėti dar labiau sumažinti ŠLG nukreipimo į nelegalią rinką riziką. Taigi Sutartis dėl prekybos ginklais taip pat papildys ir sustiprins kitus atitinkamus JT dokumentus, pavyzdžiui, JT veiksmų programą ir JT Protokolą dėl šaunamųjų ginklų.

5 veiksmas. Veiksmingos ginklų eksporto kontrolės skatinimas pasitelkiant Bendrosios pozicijos 2008/944/BUSP (Tarybos sprendimas 2012/711/BUSP (5) ir 2015/2309/BUSP (6)) principų ir kriterijų propagavimą trečiosiose valstybėse

2014 m. gruodžio mėn. buvo užbaigtas Tarybos sprendimo 2012/711/BUSP dėl Sąjungos veiklos, kuria siekiama ES kaimyninėse valstybėse propaguoti ginklų eksporto kontrolę ir Bendrojoje pozicijoje 2008/944/BUSP nustatytų principų bei kriterijų laikymąsi, rėmimo įgyvendinimas. Informavimo veiklą ginklų eksporto kontrolės srityje vykdė Vokietijos Federalinė ekonomikos reikalų ir eksporto kontrolės tarnyba (BAFA). Šie veiksmai buvo tolesni veiksmai, susiję su Bendraisiais veiksmais 2009/2012/BUSP. 2015 m. gruodžio 10 d. buvo priimtas naujas Tarybos sprendimas (2015/2309/BUSP) dėl veiksmingos ginklų eksporto kontrolės skatinimo, o Taryba pavedė BAFA jo techninį įgyvendinimą.

Šio sprendimo tikslas yra skatinti ES nepriklausančias šalis vykdyti veiksmingą ginklų eksporto kontrolę remiantis ne tik Bendrojoje pozicijoje 2008/944/BUSP, bet ir Sutartyje dėl prekybos ginklais išdėstytais principais ir remti šių šalių pastangas vidaus ir regioniniu lygmenimis siekiant užtikrinti, kad prekyba įprastiniais ginklais būtų atsakingesnė ir skaidresnė. Šalys naudos gavėjos pagal šiuos veiksmus, be kita ko, yra Pietryčių Europos šalys (Albanija, Bosnija ir Hercegovina, Kroatija, buvusioji Jugoslavijos Respublika Makedonija, Juodkalnija ir Serbija); Viduržemio jūros regiono Šiaurės Afrikos šalys, kurioms taikoma Europos kaimynystės politika (Alžyras, Egiptas, Libija, Marokas ir Tunisas) ir Rytų Europos ir Kaukazo šalys, kurioms taikoma Europos kaimynystės politika (Armėnija, Azerbaidžanas, Baltarusija, Gruzija, Moldova ir Ukraina).

Veiksmų planas. Propaguoti Protokolo prieš neteisėtą šaunamųjų ginklų gamybą ir prekybą ratifikavimą

6 veiksmas. Kova su tarptautine neteisėta prekyba ginklais įgyvendinant Jungtinių Tautų konvenciją prieš tarptautinį organizuotą nusikalstamumą ir jos Protokolą dėl šaunamųjų ginklų

Programa buvo remiama pagal priemonės, kuria prisidedama prie stabilumo ir taikos (IcSP), skirtos kovoti su pasaulinėmis ir regionų ribas peržengiančiomis grėsmėmis (ankstesnis jos pavadinimas – stabilumo priemonė (IfS), ilgalaikį komponentą. Nuo 2011 m. kovo mėn. iki 2015 m. liepos mėn. šią programą įgyvendino Jungtinių Tautų Narkotikų kontrolės ir nusikalstamumo prevencijos biuras (UNODC), siekiant užkirsti kelią neteisėtai tarptautinei prekybai šaunamaisiais ginklais ir su ja kovoti propaguojant Protokolo dėl šaunamųjų ginklų ratifikavimą ir įgyvendinimą. Programa buvo skirta 8 šalims Vakarų Afrikoje ir 7 šalims Pietų Amerikoje ir Karibų jūros regione; pagal ją buvo teikiama konkrečiai pritaikyta parama teisėkūros srityje projekto šalims, kad padėtų joms iš dalies pakeisti nacionalinės teisės aktus dėl Protokolo dėl šaunamųjų ginklų nuostatų įgyvendinimo arba priimti naujus teisės aktus šioje srityje.

Pagal projektą 5 šalims Vakarų Afrikoje: Beninui, Burkina Fasui, Mauritanijai, Senegalui bei Togui ir 5 šalims Pietų Amerikoje: Argentinai, Bolivijai, Ekvadorui, Paragvajui ir Urugvajui buvo suteikta teisėkūros pagalba nacionalinės teisės aktų peržiūrėjimo ir rengimo srityje, o kai kurioms iš jų (Beninui, Mauritanijai, Togui ir Senegalui) – projektų rengimo proceso užbaigimo ir projekto pateikimo kompetentingoms valdžios institucijoms, kad vėliau būti priimti teisės aktai, srityje. Teikiant teisėkūros pagalbą Argentinoje daugiausia dėmesio buvo skiriama tam, kad neteisėta prekyba kaip nusikalstama veika būtų įtraukta į naujo baudžiamojo kodekso projektą.

Kalbant apie pajėgumų stiprinimo sritį, teisėsaugos pareigūnams iš Vakarų Afrikos (Ganos, Burkina Faso, Senegalo, Benino ir Togo) ir Pietų Amerikos (Argentinos, Bolivijos, Brazilijos, Čilės, Ekvadoro ir Paragvajaus) buvo surengti mokymai neteisėtos prekybos šaunamaisiais ginklais tyrimo ir baudžiamojo persekiojimo srityje. Kursuose baudžiamosios teisenos specialistams suteiktas tvirtas svarbiausių įgūdžių, reikalingų tiriant neteisėtą prekybą šaunamaisiais ginklais ir kitus su šaunamaisiais ginklais susijusius pažeidimus, pagrindas.

Be to, pagal šį projektą nuolat siekta bendradarbiauti su nacionaliniais ir regioniniais pilietinės visuomenės subjektais bei parlamentų nariais siekiant padidinti informuotumą ŠLG klausimais ir sustiprinti pilietinės visuomenės dalyvavimą bei vykdomą priežiūrą įgyvendinant šaunamųjų ginklų strategijas. Bendradarbiavimas su pilietinės visuomenės organizacijomis buvo tęsiamas ne tik įtraukiant jas į paramos teisėkūros srityje veiklą, bet ir rengiant specialius NVO skirtus mokymo modulius. UNODC taip pat toliau rinko ir analizavo duomenis apie konfiskuotus šaunamuosius ginklus, jų dalis ir komponentus bei šaudmenis atlikdamas neteisėtos prekybos šaunamaisiais ginklais tyrimą, kuris buvo pradėtas 2013 m. pabaigoje. Šio tyrimo tikslas – geriau suprasti neteisėtos prekybos šaunamaisiais ginklais problemą, atskleisti galimus neteisėtos prekybos šaunamaisiais ginklais maršrutus ir nustatyti naujas ar atsirandančias neteisėtos prekybos šaunamaisiais ginklais tendencijas, taip pat nustatyti tokio reiškinio vidaus sąsajas bei tarptautinį pobūdį. 2015 m. pabaigoje buvo paskelbtas šio darbo rezultatas: „Neteisėtos prekybos šaunamaisiais ginklais tarptautinio pobūdžio ir joje naudojamų maršrutų bei veiklos metodų tyrimas“ (angl. Study on the transnational nature of and routes and modus operandi used in trafficking in firearms) (7).

1) Veiksmingas daugiašališkumas siekiant sukurti visuotinius, regioninius ir nacionalinius mechanizmus, skirtus kovoti su ŠLG bei jų šaudmenų tiekimu ir destabilizuojančiu plitimu.

Veiksmų planas. Regioninis lygmuo

Speciali ES parama projektams, skiriama trečiosioms šalims ir regioninėms organizacijoms

a) Vakarų Balkanai

7 veiksmas. SEESAC (Pietryčių ir Rytų Europos ŠLG kontrolės tarpininkavimo mechanizmo) nusiginklavimo ir ginklų kontrolės veikla Pietryčių Europoje (Tarybos sprendimas 2013/730/BUSP (8))

Pietryčių ir Rytų Europos ŠLG kontrolės tarpininkavimo mechanizmo (SEESAC) veikla siekiama stiprinti nacionalinių ir regioninių suinteresuotųjų subjektų pajėgumus kontroliuoti ir mažinti šaulių ir lengvųjų ginklų platinimą ir netinkamą naudojimą, ir taip prisidėti prie didesnio stabilumo, saugumo ir vystymosi Pietryčių ir Rytų Europoje. SEESAC veikia remdamasis Jungtinių Tautų vystymo programos (JTVP) ir Regioninio bendradarbiavimo tarybos (RBT) suteiktais įgaliojimais.

Tarybos sprendimas 2013/730/BUSP buvo jau trečiasis dokumentas (po Bendrųjų veiksmų 2002/842/BUSP (9) ir Tarybos sprendimo 2010/179/BUSP (10)), kuriuo remiami su ŠLG kontrole susiję SEESAC veiksmai. SEESAC įgyvendina dabartiniame Tarybos sprendime numatytą veiklą Albanijoje, Bosnijoje ir Hercegovinoje, buvusiojoje Jugoslavijos Respublikoje Makedonijoje, Kosove (11), Moldovos Respublikoje, Juodkalnijoje ir Serbijos Respublikoje.

Fizinis saugumas ir atsargų valdymas (FSAV)

2015 m. SEESAC sėkmingai užbaigė 19 apsauginių durų įrengimą keturiose Bosnijos ir Hercegovinos saugyklose (įrengimo procesas buvo pradėtas 2014 m.). Po įvertinimo misijos ir apsilankymo atitinkamoje vietoje Moldovos Respublikoje su Gynybos ministerija buvo sutarta pradėti didinti dviejų šaudmenų/ŠLG saugyklų Kišiniove ir Bulboakoje saugumą. Buvusiojoje Jugoslavijos Respublikoje Makedonijoje tęsiamas saugumo didinimo dviejose saugyklose: Orman ir Erebino, projektas. 2015 m. kovo mėn. buvusiojoje Jugoslavijos Respublikoje Makedonijoje buvo sėkmingai surengti penkių dienų fizinio saugumo ir atsargų valdymo (FSAV) kursai: ši veikla buvo svarbi ne vien už atsargų saugumą atsakingo personalo žinių FSAV srityje gilinimo atžvilgiu, bet taip pat padidinant pagal projektą teikiamas investicijas į saugyklų saugumo infrastruktūros gerinimą. Be to, SEESAC pradėjo planuoti FSAV regioninius mokymus siekiant stiprinti personalo, kuriam pavestos ŠLG/šaudmenų atsargų valdymo funkcijos, gebėjimus.

ŠLG ir jų šaudmenų pertekliaus naikinimas

Per 2015 m. pirmą pusmetį SEESAC gavo galutinį Albanijos Gynybos ministerijos patvirtinimą, kad pagal projektą bus sunaikinta 5 400 ginklų. Be to, su SEESAC pagalba Juodkalnijoje ir Kosove per du atskirus naikinimui skirtus renginius liepos 9-osios, Tarptautinės ginklų naikinimo dienos, proga buvo sunaikinti 2 656 vienetai šaulių ir lengvųjų ginklų bei 2 048 dalys ir komponentai. Tačiau dėl politinio nestabilumo ir (arba) personalo kaitos pažanga vykdant veiklą pagal šį komponentą Moldovos Respublikoje, Serbijoje ir buvusioje Jugoslavijos Respublikoje Makedonijoje sulėtėjo.

ŠLG ženklinimo ir sekimo gerinimas

Visame regione buvo sustiprinti ženklinimo ir sekimo pajėgumai. Albanijoje 6 policijos direktoratams ir 27 policijos nuovadoms visoje šalyje buvo išdalinti 56 kompiuteriai, 56 nenutrūkstamo maitinimo šaltiniai, 28 spausdintuvai ir 9 skeneriai, o 72 naudotojai buvo išmokyti dirbti su ginklų elektroninės registracijos programine įranga. Per 49 Albanijos policijos nuovadose SEESAC vykdytus stebėsenos vizitus buvo nustatyta, kad naujas elektroninis ginklų registravimas veikia ir tai žymiai pagerina policijos vykdomą ginklų registravimą. Be to, per aštuonis įvairiose Kosovo vietose surengtus praktinius seminarus 166 policijos pareigūnai buvo išmokyti ŠLG sekimo standartinių veiklos procedūrų.

Buvusiojoje Jugoslavijos Respublikoje Makedonijoje Vidaus reikalų ministerijos ekspertų delegacijai buvo sudaryta galimybė pamatyti, kaip praktiškai taikomas šaunamųjų ginklų elektroninis registras Austrijos Vidaus reikalų ministerijoje, ir buvo atsakyta į techninius ir su teisėkūra susijusius ekspertams susirūpinimą keliančius klausimus. Bosnijai ir Hercegovinai buvo pristatytas visas prašytos įrangos komplektas; šiuo metu jis jau yra naudojamas.

Glaudesnio regioninio bendradarbiavimo ŠLG klausimais skatinimas

Serbijoje buvo sėkmingai užbaigtas Nacionalinio teismo medicinos centro balistikos laboratorijai skirtos įrangos pirkimas ir įrengimas, o Belgrade buvo sėkmingai surengtas 3-iasis Pietryčių Europos šaunamųjų ginklų ekspertų tinklo (SEEFEN) susitikimas, sutelkiantis vyresniuosius šaunamųjų ginklų ekspertus iš policijos tarnybų, muitinių administracijų ir prokuratūrų. Be kita ko, JT Generalinio Sekretoriaus kas dvejus metus rengiamoje ataskaitoje dėl ŠLG buvo pabrėžta, kad SEEFEN yra geros praktikos pavyzdys teisėsaugos ir tyrėjų bendradarbiavimo, orientuoto į keitimąsi informacija, srityje. SEESAC taip pat sustiprino strategines partnerystes su Europolu ir Interpolu. Galiausiai, buvo surengta pirmoji SEEFEN ir ES bendrųjų veiksmų diena – tai yra svarbi Pietryčių Europos regiono valstybių, Europolo ir ES valstybių narių glaudesnio bendradarbiavimo pradžia.

Tarybos sprendimu SEESAC taip pat suteikti įgaliojimai sudaryti palankesnes sąlygas regioniniam šaunamųjų ginklų tinklo kūrimui. Atitinkamai Budvoje (Juodkalnija) buvo surengtas 4-asis regioninis ŠLG komisijų susitikimas. Gegužės mėn. SEESAC įdiegė Pietryčių Europos teisės aktų ginklų srityje sąvadą; šia iniciatyva siekiama padėti suderinti Pietryčių Europoje ginklų kontrolės ir eksporto srities teisės aktus. Sąvadas pateikiamas internete originalo ir anglų kalbomis. Be to, projektas sudarė palankesnes sąlygas: 1) surengti du mainų vizitus tarp atitinkamas pareigas užimančių Bosnijos ir Hercegovinos bei Albanijos Gynybos ministerijų atstovų ir Albanijos bei Kosovo policijos tarnybų atstovų; 2) nacionalinių ŠLG komisijų pareigūnų iš Bosnijos ir Hercegovinos, Serbijos ir Juodkalnijos keitimuisi ekspertinėmis žiniomis su Moldovos įvairių šakinių ministerijų atstovais. Susitikimai, kurie vyko Moldovos Respublikoje, sudarė galimybę Moldovos pareigūnams įgyti naujų žinių ir ekspertinių žinių konkrečiais ginklų kontrolės aspektais, be kita ko, Moldovos ŠLG komisijos kūrimo klausimu. Be to, buvo pradėta rengti Pietryčių Europos ŠLG kontrolės srities nacionalinės politikos dokumentų lyčių aspekto analizė.

Pietryčių Europos šalyse civilių neteisėtai turimų ŠLG rinkimo ir registravimo propagavimas.

2015 m. SEESAC toliau rėmė ŠLG rinkimo ir informuotumo didinimo kampanijų įgyvendinimą Vakarų Balkanuose. 2015 m. SEESAC toliau teikė ekspertinę ir techninę pagalbą Juodkalnijai ir Serbijai, vykdžiusioms viešas ginklų legalizavimo ir jų rinkimo/informuotumo apie juos didinimo kampanijas. Juodkalnijoje nuo kampanijos pradžios civiliai gyventojai grąžino maždaug 1 004 vienetus šaunamųjų ginklų, 153 minas ir sprogstamuosius įtaisus, 577 vienetus ginklų, 14 963 įvairaus kalibro kulkas. Serbijoje iki kampanijos pabaigos iš neteisėtų srautų pašalinta iš viso 7 545 ŠLG ir sprogstamieji įtaisai. Be to, Serbijoje dviem šimtams policijos pareigūnų buvo surengti mokymai, susiję su naujo įstatymo dėl ginklų ir šaudmenų įgyvendinimu, o 13 žurnalistų iš didžiausių Pietryčių Europos žiniasklaidos priemonių buvo surengti mokymai ŠLG ir šaudmenų identifikavimo srityje.

SEESAC ŠLG kontrolės veikloje vadovaujasi požiūriu, kuriuo atsižvelgiama į lyčių aspektą. Balkanų regione asmeniniai šaunamieji ginklai (tiek teisėti, tiek neteisėti) yra labai svarbus smurtą šeimoje lemiantis veiksnys: visų pirma kaip mirtimi pasibaigiančio smurto prieš moteris įrankis ir kaip smurtą šeimoje nenaudojant ginklo skatinantis veiksnys. SEESAC aktyviai propagavo moterų lygių galimybių teisėsaugos institucijose užtikrinimą, taip pat vien iš moterų suformuotų policijos padalinių, skirtų visų pirma dirbti smurto šeimoje srityje, kūrimą. Didindama informuotumą apie ginklų laikymo namuose pavojus ir propaguodama atsakingą požiūrį į ginklo nuosavybę („Fizinio saugumo ir atsargų valdymas namuose“) SEESAC padarė išvadą, kad į moteris orientuota lytiniu požiūriu angažuota kampanija buvo daug efektyvesnė siekiant norimų rezultatų. Siekdama propaguoti požiūrį, kurio atsižvelgiama į lyčių aspektą, ir įtikinti ginklų kontrolės darbo srities suinteresuotuosius subjektus, SEESAC pabrėžia mokslinių tyrimų ir duomenų apie tai, kaip ginkluotas smurtas pasižymi su lytimis susijusiu poveikiu, todėl jam sėkmingai pažaboti reikalingas su lytimis susijęs atsakas, svarbą.

8 veiksmas. Sprogmenų ir nuo karo likusių sprogmenų naikinimo projektas Bosnijoje ir Hercegovinoje (EXPLODE)

2015 m. buvo toliau įgyvendinamas tolesnis projektas pagal priemonės, kuria prisidedama prie stabilumo ir taikos (IcSP), reagavimo į krizes komponentą, daugiausia dėmesio skiriant asmenų ir vietos bendruomenių, kurie nukentėtų nuo atsitiktinių sprogimų šaudmenų saugojimo objektuose Bosnijoje ir Hercegovinoje, saugumo, saugos ir vystymosi perspektyvoms. Buvo apskaičiuota, kad Bosnijoje ir Hercegovinoje yra daugiau kaip 24 000 tonų karinių šaudmenų atsargų, iš kurių daugiau kaip 17 000 tonų atsargų – chemiškai nestabilios ir kelia didelę riziką, kad įvyks nekontroliuojamas sprogimas, dėl kurio galėtų žūti žmonės ir kuris taip pat gali padaryti neigiamą poveikį regionui. Bosnijos ir Hercegovinos Gynybos ministerija neturi pakankamai pajėgumų, gebėjimų ir finansinių išteklių užtikrinti, kad saugyklose būtų taikomi tinkami standartai, todėl ji pasikliauja ES ir tarptautine parama, kad būtų padedama spartinti nesprogusių sprogmenų ir nuo karo likusių sprogmenų šalinimo ir sunaikinimo veiklą, taip pat užtikrinti didesnį atsargų saugumą.

Pagal šį projektą įgyvendinamais veiksmais buvo užtikrinta didelė pažanga mažinant šaudmenų atsargas. 2015 m. spalio–gruodžio mėn. pasitelkiant gynybos pramonės subjekto „Pretis“ pajėgumus ir paslaugas buvo sunaikintas didelis kiekis raketų sistemų. Bendromis projekto EXPLODE ir „Pretis“ pastangomis saugiu ir aplinkai nekenksmingu būdu buvo sunaikintas 4 641 raketų sistemų vienetas. Iki EXPLODE įgyvendinimo pabaigos pagal šį projektą bus imtasi svarbių veiksmų pavojingų šaudmenų pertekliui sunaikinti. Iki 2016 m. rugpjūčio mėn. pabaigos numatyta sunaikinti baltąjį fosforą, kompleksines raketų sistemas ir prieštankines minas. Remiantis projektu ir jo į pajėgumų stiprinimą orientuota veikla, per 2015 m. veiksmai apėmė daugiau kaip 100 dalyvių, buvo teikiamos tikslingai nukreiptos ekspertinės žinios projekto partneriams atsargų valdymo srityje ir jų veiklos suderinimo su Tarptautinėmis techninėmis gairėmis dėl šaudmenų srityje. Pagal infrastruktūros tobulinimo komponentą 68 objektuose buvo įgyvendinti saugumo veiksmai. Objektai buvo patobulinti ir suderinti su tarptautiniais saugos standartais. Be to, darbuotojų saugos, neplanuotų sprogimų rizikos ir bendro saugumo atžvilgiu buvo patobulintas karinių šaudmenų naikinimo objektas „TROM“, esantis Doboj mieste. EXPLODE buvo įgyvendinamas glaudžiai koordinuojant veiksmus su SEESAC veikla.

b) ESBO regionas

9 veiksmas. Neteisėtos prekybos ŠLG bei perteklinio jų kaupimo pavojaus Europos saugumo ir bendradarbiavimo organizacijos (ESBO) regione mažinimo veikla (Tarybos sprendimas 2012/662/BUSP (12))

Neteisėtos prekybos ŠLG bei perteklinio jų kaupimo pavojaus Europos saugumo ir bendradarbiavimo organizacijos (ESBO) regione mažinimo veikla taip pat buvo tęsiama ataskaitiniu laikotarpiu.

Atsargų valdymas

Kalbant apie numatytą įprastinių ginklų ir šaudmenų atsargų sandėlių Kirgizijoje saugumo tobulinimą, atitinkamoms nacionalinėms institucijoms patvirtinus veiksmų įgyvendinimo šalyje reguliavimo sistemą ESBO užbaigė pasiūlymų teikimo procesą siekiant atrinkti bendroves, kurios vykdytų vienos atsargų saugyklos Koi-Tash vietovėje statybos ir saugumo tobulinimo darbus (pradėta 2015 m. rugpjūčio mėn.) ir trijų jau veikiančių saugyklų rekonstrukcijos darbus (pradėta 2015 m. rugsėjo mėn.).

ŠLG pertekliaus naikinimas

Kalbant apie ŠLG pertekliaus naikinimą, kad tie ginklai nebūtų nukreipti į neteisėtą prekybą, buvo vykdoma veikla Kirgizijoje ir Baltarusijoje. Kirgizijoje po vienerius metus trukusios peržiūros ir konsultacijų Vyriausybė 2015 m. rugpjūčio mėn. patvirtino dekretą dėl perteklinių ginklų naikinimo. Šį procesą rėmė ESBO – surengė 5 apskritojo stalo diskusijų raundus su visomis atitinkamomis ŠLG turinčiomis agentūromis šalyje ir suteikė ekspertų dekretui parengti. Dekreto įgyvendinimas priklausė nuo dviejų instrukcijų, kurias turėjo parengti ir priimti Vyriausybė (2015 m. rugsėjo–spalio mėn.), galiausiai pertekliniai ginklai Kirgizijoje buvo sunaikinti (2015 m. lapkričio mėn.).

Baltarusijoje, kur po konsultacijų su Gynybos ministerija buvo nustatyta maždaug 12 000 ŠLG perteklius, ESBO pagal JT vystymo programą suteiks Baltarusijai perteklinių ŠLG sunaikinimui skirtą įrangą. Po kelių susitikimų ESBO ir Gynybos ministerija pasiekė susitarimą dėl reikiamos įrangos ir buvo nuspręsta, kad ESBO suteiks Baltarusijos gynybos ministerijai 3 oro plazminius pjovimo įrenginius, 3 suvirinimo stalus, 6 šakinius krautuvus, 3 gręžimo stakles, 3 kampų šlifavimo įrenginius, 6 diskinius pjūklus ir saugos įrangą (saugos akinius, klausos apsaugos priemones/triukšmą mažinančias ausines, suvirintojų šalmus ir t. t.). Įrangos pirkimus vykdys JT VP Baltarusijos biuras. Veikla, skirta ŠLG saugyklų fiziniam saugumui tobulinti, buvo vykdoma dviejose saugyklose Gomelyje ir Kolasavoje, kur sukauptos didžiulės atsargos. Priešgaisrinės signalizacijos ir apsaugos sistemų įrengimo darbai Gomelio saugykloje jau beveik užbaigti, o Kolasavoje suremontuota viena iš ŠLG saugyklų. Buvo surengtas tarptautinis konkursas dėl vienos iš ŠLG saugyklų Kolasavoje kapitalinio remonto.

Ženklinimas, registravimas ir sekimas

ŠLG inventoriaus apskaitos programinės įrangos įdiegimo siekiant pagerinti ginklų atsargų valdymą, registravimą ir sekimą srityje, remiantis taikomosios programos peržiūra ir grįžtamąja informacija, kurią pateikė ekspertai Bosnijoje ir Hercegovinoje, Baltarusijoje, Moldovos Respublikoje ir Tadžikistane, užbaigta nauja programinės įrangos versija. Taikomoji programa taip pat buvo išversta į rumunų ir tadžikų kalbas. ESBO taip pat surengė Bosnijos ir Hercegovinos ginkluotųjų pajėgų pareigūnams mokymą apie patobulintą registravimo taikomąją programą. Ši taikomoji programa taip pat buvo pristatyta Gruzijos ir Ukrainos gynybos ministerijoms. Be to, Moldovos Respublikos gynybos ministerijai buvo pateikta 30 kompiuterių ir 30 spausdintuvų, o liepos 13–17 d. ir spalio 19–23 d. Moldovos ginkluotųjų pajėgų pareigūnai buvo apmokyti naudotis registravimo taikomąja programa. 2015 m. rugsėjo 25 d. Gruzijos gynybos ministerijos IT departamentas po pradinio bandymo pateikė klausimų apie programinės įrangos taikomosios programos funkcijas sąrašą ir paprašė apmokyti ja naudotis; mokymas buvo surengtas 2015 m. spalio mėn. Be to, 2015 m. lapkričio mėn. buvo surengti mokymai Tadžikistano gynybos ministerijos pareigūnams, ir 2015 m. lapkričio mėn. Kirgizijoje įvyko renginys „instruktorių mokymas“.

c) Afrika

10 veiksmas. Fizinio saugumo ir atsargų valdymo (FSAV) veikla, kad būtų sumažintas neteisėtos prekybos ŠLG bei jų šaudmenimis pavojus Sahelio regione (Tarybos sprendimas 2014/912/BUSP (13)).

Europos Sąjungos Taryba priėmė Sprendimą 2014/912/BUSP, kuriuo nustatytas 36 mėnesių trukmės projektas, kurį kartu finansuoja Jungtinių Tautų Nusiginklavimo reikalų biuras (JT NRB) ir įgyvendina Regioninis taikos ir nusiginklavimo Afrikoje centras (UNREC). Projektu siekiama prisidėti prie saugumo ir stabilumo Sahelio regione teikiant paramą Burkina Fasui, Čadui, Maliui, Mauritanijai, Nigeriui ir Nigerijai, kad būtų užkirstas kelias Vyriausybei priklausančių ŠLG bei šaudmenų neteisėtam nukreipimui ir neteisėtai prekybai jais, vykdant patobulintą FSAV. Visų pirma juo siekiama remti tikslines šalis joms rengiant aktualius teisės aktus, administracines procedūras ir praktines standartines veiklos procedūras kaip sustiprinto FSAV pagrindą pagal tarptautinius geriausios praktikos standartus; taip pat juo bus tiesiogiai remiamas atsargų valdymo ir saugumo srities veiklos įgyvendinimas rekonstruojant saugyklas, naikinant perteklinius, nebenaudojamus ar neteisėtus ŠLG ir išbandant naujas technologijas. Ši veikla pradėta įgyvendinti 2016 m.

11 veiksmas. RECSA veikla remiant kovą su neteisėtu šaunamųjų ginklų ir šaudmenų kaupimu ir prekyba jais Afrikoje

Naudodama finansavimą, skiriamą pagal priemonės, kuria prisidedama prie stabilumo ir taikos (IcSP), ilgalaikį komponentą, ES toliau įgyvendino projektą, kuriuo remiama kova su neteisėtu šaunamųjų ginklų ir šaudmenų kaupimu ir prekyba jais Afrikoje, per Nairobyje esantį Regioninį kovos su šaulių ir lengvųjų ginklų platinimu Didžiųjų ežerų regione ir Somalio pusiasalyje centrą (RECSA). Šiuo projektu padedamas įgyvendinti bendros Afrikos ir ES strategijos taikos ir saugumo komponentas. 2013 m. birželio mėn. užbaigus projekto pirmąjį etapą, kurio metu buvo remiamos, inter alia, kelių Rytų Afrikos šalių institucinės struktūros ir teisėkūros gebėjimai, 2013 m. liepos mėn. prasidėjo antrasis jo etapas, kurio tikslas – didinti Afrikos šalių pajėgumus veiksmingai įgyvendinti ir koordinuoti savo pastangas kovoje su neteisėtu ŠLG platinimu ir neteisėta prekyba jais. Projektas buvo tęsiamas derinant institucinių gebėjimų stiprinimo veiklą kartu su veiksmingo ŠLG valdymo srities veikla (ginklų ženklinimas, registravimas, atsargų valdymas ir naikinimas) ir informacijos kūrimą. Projektas taip pat apėmė įvairią informuotumo didinimo veiklą, kaip antai seminarus ir praktinį mokymą, kurių metu suteikiama informacija apie visus Nairobio protokolo aspektus ir kitus susijusius tarptautinius standartus, regionines ir subregionines priemones. Be to, RECSA vykdydama informuotumo didinimo vizitus į tikslines šalis, be kita ko, rengė konsultacijas apie kovos su ŠLG platinimu politiką ir teisinį pagrindą ir apie nacionalinių ŠLG institucijų, pavyzdžiui, ŠLG komisijų ir nacionalinių ryšių punktų, steigimą ir modus operandi. RECSA taip pat teikė paramą Kongo Respublikai ir Malaviui jiems rengiant nacionalinius planus dėl ŠLG. Be to, RECSA suteikė Ganai, Maliui, Somaliui ir Sudanui ženklinimo įrenginius, taip pat surengė mokymus apie ženklinimo būdus ir susijusią programinę įrangą Dramblio Kaulo Krante, Ganoje, Ruandoje, Seišeliuose ir Toge.

12 veiksmas. Parama Libijos valdžios institucijoms užtikrinant įprastinių ginklų ir šaudmenų atsargų apsaugą (Tarybos sprendimas 2013/320/BUSP) (14)

2013 m. birželio 24 d. Taryba priėmė sprendimą suteikti iki 5 mln. EUR ES paramos, kad būtų padėta Libijos valdžios institucijoms joms siekiant užtikrinti turimų gausių įprastinių ginklų ir šaudmenų atsargų apsaugą. ES ketino pasiūlyti šią paramą, kad padėtų atsakingoms Libijos valdžios institucijoms užkirsti kelią tolesniam nekontroliuojamam įprastinių ginklų ir šaudmenų plitimui, dėl kurio saugumo padėtis Libijoje, jos kaimyninėse šalyse ir platesniame regione toliau blogėja. Projektas parengtas taip, kad būtų atsižvelgta į sudėtingą politinę padėtį ir dėl to kylančius sunkumus Libijoje, taip pat į būtinybę užtikrinti nacionalinę atsakomybę ir vietos partnerių įgalėjimą. Planuojama projekto trukmė buvo penkeri metai. Deja, dėl nuo 2014 m. liepos mėn. gerokai pablogėjusios saugumo padėties Libijoje Tarybos sprendimas 2013/320/BUSP 2015 m. rugsėjo mėn. buvo panaikintas Tarybos sprendimu (BUSP) 2015/1521 (15).

13 veiksmas. ES parama VAVEB įgaliojimams taikos, saugumo ir stabilumo regione srityje. Bandomosios ginklų surinkimo programos

Atsižvelgiant į tai, kad dėl ŠLG plitimo iš Libijos konflikto zonos ir dėl saugumo padėties Nigerijoje Vakarų Afrika yra prioritetinis regionas, taip pat pripažinus būtinybę skubiai vykdyti išsamų nusiginklavimo, demobilizacijos ir reintegracijos procesą Mano upės ir Sahelio Sacharos regionuose siekiant remti Vakarų Afrikos valstybių ekonominės bendrijos (VAVEB) pastangas įgyvendinti VAVEB Konvenciją dėl šaulių ir lengvųjų ginklų, jų šaudmenų ir kitų susijusių medžiagų, 2014 m. trečią ketvirtį buvo pradėtas naujas Europos plėtros fondo (EPF) finansuojamas projektas. Šiuo projektu siekiama išspręsti ŠLG problemą ir skatinti vystymosi projektus įgalinant žmones iš bandomajame projekte dalyvaujančių bendruomenių, esančių atrinktuose šešių VAVEB šalių regionuose. Šią 3 metų trukmės veiklą, kuri bus vykdoma iki 2017 m. suteikiant 5,56 mln. EUR ES finansavimą, įgyvendina JT VP pagal programą „ES parama VAVEB įgaliojimams taikos, saugumo ir stabilumo regione srityje“. Projektu bus įgyvendinamos „Bandomosios ginklų surinkimo programos“ („Nusiginklavimas ir bendruomenės vystymasis“ arba „Vystymasis vietoj ginklų“) dviejuose regionuose, apimančiuose 6 šalis, būtent: Šiaurės Nigeryje, Malyje; Mano upės sąjungos regione (Dramblio Kaulo Kranto vakarinėje dalyje; Gvinėjos miškingojoje dalyje; Liberijos rytinėje dalyje; Siera Leonės šiaurės rytų dalyje); šios programos papildys iniciatyvas, kurios jau įgyvendinamos pagal Europos strategiją saugumo ir vystymosi Sahelio regione srityje. Veikla pagal projektą apima bendruomenės informuotumo apie pavojus, susijusius su neteisėtu šaulių ginklų plitimu ir smurtu naudojant ginklus, didinimą, saugumo institucijų ir bendruomenės gebėjimų stiprinimą siekiant padidinti saugumą ir, svarbiausia, raginimą savanoriškai grąžinti/rinkti ginklus, tai atlyginant bendruomenėse vykdomais vystymosi projektais.

d) Centrinė Amerika

14 veiksmas. ES parama Centrinės Amerikos šaulių ir lengvųjų ginklų kontrolės programai (CASAC)

ES toliau įgyvendino projektą, kuriuo remiama Centrinės Amerikos šaulių ir lengvųjų ginklų kontrolės programa (CASAC). Pagal priemonės, kuria prisidedama prie stabilumo ir taikos, ilgalaikį komponentą 2012 m. rugsėjo mėn. pradėtas antras projekto, kurį anksčiau įgyvendino JT VP, paramos teikimo etapas; šio projekto įgyvendinimo partneris – Centrinės Amerikos integracijos sistemos (SICA) saugumo komisija Instituto de Enseñanza para el Desarrollo Sostenibile. Projektas parengtas remiantis plačiai pripažintomis išvadomis dėl pagrindinių smurto Centrinėje Amerikoje veiksnių, t. y. prekybos narkotikais, jaunimo smurto ir gaujų, plačiai prieinamų neteisėtų šaunamųjų ginklų. Nors neteisėtos prekybos ŠLG problemos sprendimas yra konkretus abiejų CASAC programų tikslas, projektu taip pat atsižvelgiama į susijusią organizuotą nusikalstamą veiklą, pavyzdžiui, prekybą narkotikais, neteisėtą žmonių ir transporto priemonių gabenimą, ir su ja susijusios temos įtraukiamos į daugumą pagal projektą teikiamų mokymų ir vykdomų mokslinių tyrimų. Apskritai CASAC II sritis yra labiausiai aktuali ŠLG kontrolės aspektais, susijusiais su teisėsauga, darant prielaidą, kad konfiskavus regione apyvartoje esančius ginklus ne tik sumažėtų kančių, skausmo ir traumų, kurias patiria nukentėję asmenys, bet ir galėtų būti paskatintas ekonomikos augimas. ES projekto indėliu įgyvendinant CASAC iniciatyvą siekiama sukurti regioninės struktūros pagrindą ir parengti ilgalaikę kovos su neteisėta prekyba ginklais Centrinėje Amerikoje strategiją nacionaliniu ir regioniniu lygmenimis. Projektas įgyvendinamas Centrinėje Amerikoje ir kaimyninėse šalyse, ypač daug dėmesio skiriant 8 SICA valstybėms narėms (Belizui, Kosta Rikai, Salvadorui, Gvatemalai, Hondūrui, Nikaragvai, Panamai ir Dominikos Respublikai).

Dar likus vieniems metams iki projekto pabaigos, CASAC II rezultatai jau pranoko lūkesčius šiais aspektais: i) sustiprintas regioninis bendradarbiavimas kovojant su ŠLG kaupimu, laikymu ir kontrabanda; ii) sustiprintos nacionalinių ginklų kontrolės ir nusikalstamų veikų tyrimo padalinių registravimo sistemos ir jų vykdoma ŠLG kontrolė, pagerėjo keitimasis informacija regiono lygmeniu ir prekybos ŠLG stebėsena, surengus mokymų, suteikus technologijų ir įrangos; iii) pagerintas koordinavimas, standartizavimas ir tarptautinių, regioninių ir nacionalinių priemonių, susijusių su ŠLG, įgyvendinimas. Šie tikslai buvo pasiekti įgyvendinus keletą visoms SICA šalims skirtų veiksmų:

— nacionalinius mokymo kursus apie neteisėtos prekybos ŠLG struktūrų, organizacijų ir tinklų ardymą pagal Centrinės Amerikos saugumo strategiją (ESCA); apie šaunamųjų ginklų ir jų dalių aptikimą bagaže ir krovinių konteineriuose; apie ginklų sekimo sistemą iArms, DNR pėdsako nustatymą ir pirštų atspaudų ėmimą.

— Nacionalinės neteisėtos prekybos ginklais apžvalgos ir kovos su neteisėta prekyba ŠLG regioninės operacijos (ORCA – Operativos Regionales para Control de Armas). Trečiosios operacijos ORCA metu buvo suimta 6 014 asmenų, konfiskuota 13 003 ginklai, 101 383 šaudmenys ir 155 sprogmenys.

— Teisės aktų dėl šaunamųjų ginklų pavyzdžių rengimas ir parama 8 Interpolo nacionalinių biurų operacijoms.

15 veiksmas. Saugumo strategijų Centrinėje Amerikoje, skirtų kovoti su nusikaltimais, susijusiais su šaulių ir lengvaisiais ginklais, taip pat su ginkluotu smurtu, ir užtikrinti jų prevenciją, įgyvendinimo rėmimas.

Nuo 2012 m. sausio mėn. iki 2015 m. birželio mėn. Europos Sąjunga finansiškai rėmė ir regioninį projektą „Saugumo strategijų Centrinėje Amerikoje, skirtų kovoti su nusikaltimais, susijusiais su šaulių ir lengvaisiais ginklais, taip pat su ginkluotu smurtu, ir užtikrinti jų prevenciją, įgyvendinimo rėmimas“. Projektas buvo vykdomas 6 Centrinės Amerikos šalyse (Kosta Rikoje, Salvadore, Gvatemaloje, Hondūre, Nikaragvoje ir Panamoje), jo tikslas – prisidėti prie Centrinės Amerikos saugumo strategijos įgyvendinimo įgyvendinant jos kovos su nusikalstamumu ir ginkluoto smurto, susijusio su ŠLG naudojimu, prevencijos komponentą. Konkrečiau projektu buvo siekiama: i) remti veiksmų plano, skirto nacionaliniu lygmeniu įgyvendinti Centrinės Amerikos saugumo strategiją, nustatymą; ii) stiprinti nacionalines komisijas, atsakingas už ŠLG kontrolę ir ginkluoto smurto prevenciją (isp. Comisión Nacional Multidisciplinar (CNM)); iii) skatinti debatus ir keitimąsi patirtimi dėl problemų pasienyje, kiek tai susiję su kova su neteisėta prekyba ginklais; iv) nustatyti stebėsenos mechanizmą, kad pilietinė visuomenė galėtų prižiūrėti, kaip įgyvendinami valstybių prisiimti įsipareigojimai. Projekto įgyvendinimo partneriu buvo paskirtas Instituto de Enseñanza para el Desarollo Sostenible (IEPADES), o pagrindiniai paramos gavėjai yra Centrinės Amerikos šalių Vyriausybės, Centrinės Amerikos integracijos sistema (SICA), Centrinės Amerikos pilietinės visuomenės atstovai, susibūrę į Centrinės Amerikos taikos kūrimo ir žmonių saugumo tinklą (REDCEPAZ). Projektas remtas iš priemonės, kuria prisidedama prie stabilumo ir taikos, lėšų.

Veiksmų planas.

1) Veiksmingas daugiašališkumas siekiant sukurti visuotinius, regioninius ir nacionalinius mechanizmus, skirtus kovoti su ŠLG bei jų šaudmenų tiekimu ir destabilizuojančiu plitimu. Pagal susitarimus/vykdant struktūrinius dialogus

16 veiksmas. ŠLG klausimai palaikant politinius dialogus su trečiosiomis šalimis ir regioninėmis organizacijomis ir nuostatos dėl ŠLG.

ŠLG klausimai buvo įtraukti į kelių ES reguliarių politinių dialogų su trečiosiomis šalimis ir bendradarbiavimo su regioninėmis organizacijomis darbotvarkes. Ataskaitoje nurodytu laikotarpiu EIVT specialusis pasiuntinys ginklų neplatinimo ir nusiginklavimo klausimais Jacekas Bylica surengė politinio dialogo susitikimus dėl ginklų neplatinimo ir nusiginklavimo su Brazilija, Egiptu ir Arabų Valstybių Lyga, Japonija, JAV, Izraeliu, Korėjos Respublika. Be to, jis turėjo keletą kitų dvišalių konsultacijų su įvairiais subjektais, be kita ko, tokių renginių kaip Niujorke vykusi 2015 m. Sutarties dėl branduolinio ginklo neplatinimo (NPT) peržiūros konferencija metu.

Vadovaujantis 2008 m. gruodžio mėn. priimtomis Tarybos išvadomis dėl nuostatos dėl ŠLG įtraukimo į ES ir trečiųjų šalių susitarimus, buvo toliau vedamos derybos su Kuba, Japonija ir Malaizija dėl nuostatų dėl ŠLG įtraukimo į atitinkamus susitarimus, taip pat gruodžio mėn. pradėtos derybos su Armėnija. Inter alia, šiomis derybomis veiksmingai prisidedama prie informuotumo apie ES politiką ŠLG srityje didinimo; jos yra forumas, kuriame gerinamas atitinkamų pozicijų tarpusavio supratimas, ir padeda užmegzti būsimus dialogus politiniu ir ekspertų lygmenimis. Šiose derybose taip pat nustatomos galimos būsimo bendradarbiavimo sritys, o šalys partnerės skatinamos daryti realią pažangą siekiant veiksmingai įgyvendinti atitinkamus tarptautinius dokumentus dėl ŠLG kontrolės.

Veiksmų planas.

1) Veiksmingas daugiašališkumas siekiant sukurti visuotinius, regioninius ir nacionalinius mechanizmus, skirtus kovoti su ŠLG bei jų šaudmenų tiekimu ir destabilizuojančiu plitimu.

Sąjungos viduje

17 veiksmas. Europos Komisijos iniciatyvos kovojant su neteisėta prekyba šaunamaisiais ginklais

2015 m. Komisija toliau įgyvendino 2013 m. spalio 21 d. priimtame komunikate „Šaunamieji ginklai ir ES vidaus saugumas. Piliečių apsauga ir kova su neteisėta prekyba“ (16) išdėstytus veiksmus.

Šiuo metu taip pat įgyvendinamas 2013 m. gruodžio mėn. Tarybos priimtas ES 2014–2017 m. veiksmų planas dėl šaunamųjų ginklų. Europolas įsteigė kovos su neteisėta prekyba šaunamaisiais ginklais ryšių punktą ir rengia išsamią šio klausimo analizę, o Europos policijos koledžas surengė specialius mokymo kursus šaunamųjų ginklų klausimais.

Po 2015 m. lapkričio mėn. Paryžiuje įvykdytų teroristinių išpuolių dar giliau įsisąmoninta, kad reikia nedelsiant įgyvendinti Europos saugumo darbotvarkę, kuri buvo priimta 2015 m. balandžio 28 d. (17). Komisija pradėjo sparčiau įgyvendinti veiksmus, susijusius su kova su terorizmu ir radikalizacija, visų pirma siekiant spręsti neteisėtos prekybos šaunamaisiais ginklais ir sprogstamosiomis medžiagomis ir jų naudojimo problemą. Per savaitę po išpuolių Paryžiuje Komisija priėmė du pagrindinius pasiūlymus dėl teisės aktų: pasiūlymą dėl Šaunamųjų ginklų direktyvos 91/477/EEB peržiūros (COM(2015) 750 Final) (18) ir 2015 m. gruodžio 15 d. Komisijos įgyvendinimo reglamentą (ES) 2015/2403 dėl šaunamųjų ginklų deaktyvacijos (19).

2015 m. gruodžio 2 d. Komisija priėmė veiksmų planą, kuriuo stiprinama kova su neteisėta prekyba ginklais ir sprogmenimis ir jų naudojimu (COM(2015) 624 final) (20). Šis priemonių rinkinys grindžiamas keturiais prioritetais ir nustato veiksmus, kuriuos reikia įtraukti į iki šiol vykdomą veiklą, kad būtų užpildytos spragos visuose teisėsaugos veiksmų etapuose: naujų grėsmių vertinimas, geriausiai pritaikyti operatyviniai veiksmai, visapusiškas keitimosi informacija priemonių panaudojimas ir tarptautinis bendradarbiavimas.

Siekiant pagerinti sprogstamųjų medžiagų saugumą neatidėliotina prioritetinė užduotis – užtikrinti, kad būtų visapusiškai įgyvendintas 2013 m. sausio 15 d. Europos Parlamento ir Tarybos reglamentas (ES) Nr. 98/2013 (21) dėl sprogstamųjų medžiagų pirmtakų, kuriuo užkertamas kelias prieigai prie pavojingų cheminių medžiagų ir sudaromos sąlygos policijai kuo anksčiau pradėti tirti įtartinus sandorius ir kitus incidentus. Norint to pasiekti, svarbu stiprinti glaudų bendradarbiavimą su valstybėmis narėmis ir darbą, susijusį su sprogstamųjų medžiagų pirmtakų tiekimo grandine. Be to, Komisija planuoja sparčiau atlikti reglamento peržiūrą, kuri iš pradžių buvo planuota 2017 m., ir svarstyti naujas priemones, siekiant sugriežtinti sprogstamųjų medžiagų pirmtakų apribojimus ir kontrolę.

Taip pat svarstomas naujųjų technologijų poveikis potencialioms galimybėms įsigyti šaunamųjų ginklų ir sprogstamųjų medžiagų. Komisija skatins visapusišką naujųjų technologinių naujovių poveikio vertinimą bendradarbiaujant su šaunamųjų ginklų pramone ir atitinkamomis nacionalinėmis teisėsaugos agentūromis. Turima omenyje 3D spausdintuvus, prekybą internetu ar nukreipimą iš teisėtos prekybos.

Veiksmų plane taip pat yra konkretus skyrius dėl išorės veiksmų ir išplėtimo proceso, kuriame kalbama apie bendradarbiavimą su trečiosiomis šalimis ir perdavimo iš trečiųjų šalių grėsmę. Komisija svarsto galimybę stiprinti operatyvinę veiklą su Vakarų Balkanų partneriais, laikantis Veiksmų plano dėl šaunamųjų ginklų, kuris buvo priimtas 2014 m. Šiuo metu susidariusi nestabili padėtis Artimųjų Rytų ir Šiaurės Afrikos regione, visų pirma kalbant apie užsitęsusius konfliktus Libijoje ir Sirijoje, reiškia, kad pastaraisiais metais neteisėta prekyba šaunamaisiais ginklais šiame regione nepaprastai išaugo. Komisija jau pradėjo dialogą siekdama išnagrinėti galimo bendradarbiavimo su šiomis šalimis ateities perspektyvas, kadangi staigi milžiniška šaunamųjų ginklų paklausa artimiausiose ES kaimyninėse šalyse kelia didelę ilgalaikę grėsmę ES saugumui, dėl kurios reikia imtis skubių veiksmų. Be to, ypatingas dėmesys taip pat skiriamas būsimam dialogui su Sahelio regionu, Arabų Lyga ir tarptautinėmis organizacijomis.

(1) OL L 320, 2013 11 30, p. 34.

(2) OL L 278, 2015 10 23, p. 15.

(3) OL L 335, 2008 12 13, p. 99.

(4) OL L 341, 2013 12 18, p. 56.

(5) OL L 321, 2012 11 20, p. 62.

(6) OL L 326, 2015 12 11, p. 56.

(7) 2015 m. UNODC šaunamųjų ginklų tyrimas.

(8) OL L 332, 2013 12 11, p. 19.

(9) OL L 289, 2002 10 26, p. 1.

(10) OL L 80, 2010 3 26, p. 48.

(11) Nuorodos į Kosovą turi būti suprantamos atsižvelgiant į Saugumo Tarybos rezoliuciją 1244 (1999).

(12) OL L 297, 2012 10 26, p. 29.

(13) OL L 360, 2014 12 17, p. 30.

(14) OL L 173, 2013 6 26, p. 54.

(15) OL L 239, 2015 9 15, p. 142.

(16) COM(2013) 0716 final.

(17) COM(2015) 185 final.

(18) COM(2015) 0750 final.

(19) OL L 333, 2015 12 19, p. 62.

(20) COM(2015) 624 final.

(21) OL L 39, 2013 2 9, p. 1.